’Mag pãar onee wenʉrraju a chirʉm chan,
pãar thumaam khʉʉn igwiata mag jaauba chirʉmgui ajim,
ãb pãar eem cha mʉchdeu jaau chirʉmjo onee khabaju aawai.
Mua khaphʉ chirʉmgui ajim,
chadcha mʉchdeucha jʉr autarr khʉʉn thãar.
Pari ichiita Ẽwandam iek phã sim gaai “Mʉ dʉi ãbam mes gaai thach khoojerraupaita ãsie mʉ khaibag wauju” a phã simjo,
chadcha ich ag ee obermkhĩirta mua jãjã jʉr aujimgui ajim.
Ya mua ag nawe pãrag jaau chirʉmgui ajim,
maagwai ya eeupemjo magbaadeewaijã pãrag mʉʉta chadcha ich Ẽwandamaucha jʉr auwia pʉitarrau a khap amkhĩir.
Ãbmua mag wir aig mʉ khaibag waujup mamʉ,
ichiita pãran mua pʉi chirʉmgui ajim.
Magua khaphʉ abat:
Mua mʉch iek jaaumkhĩir pʉi chirʉmta õraujã ʉu pãar iek ũrm khõsi ũrnaa ʉkha nʉmʉn magan mʉchdeucha jaaubarmta ʉkhabarmjo abarmgui ajim.
Mag mʉ iek ũrm khõsi ũr nʉm khʉʉnaun magan ĩchab ich mʉ pʉitarr iekchata ũr nʉmgui ajim ich Jesuu marag.
Marag mag iekhawia warag ichta gaai machaaga aademua,
—Chadcha mʉ cha iekha chirʉm iekhau pãar eem khʉʉnau ãbmua wir aig imeraa sĩi chikhamnag mʉ pʉr deejugui ajim.
Pari irua warre chi thʉ̃rcha jaauba arr aawai marau khaugba,
sĩi jũrr chikham khĩirta agdaujo eerpag eerpag naajim.
Maagwai mʉ i bigaau i dʉi ãba thach kho oo chirajim,
mʉʉta ʉ̃rcha ichdeu jãsene aajerr aawai.
Mag mʉchta i bigaau chirarr aawai Simón Pedroou mʉrʉg juaupai jaaujim,
khai igwiata mag sĩ a khap jeeumkhĩir.
Magbaawai mua chi Jesús simʉgaacha ĩiudʉnaa irig,
—Señor,
mag pua jaau sim,
¿khai igwiata mag sĩwi?
a chirajim.
Magbaawai ich Jesuu mʉrʉg,
—Oobá,
pʉrʉg oomkhĩir mua pan omnaa agʉgcha deekhimgui ajim.
Magnaa chadcha pan khõreunaa,
omnaa,
Judaagta deejim,
woun ãb Simón Iscariote anʉm ag iewaag.
Mag Jesuu ichig pan omnaa ʉabaawai atham bʉrre mepeer mag chi Judas por ee dubtarrta warag ʉ̃rpabaadejim.
Magbaawai Jesuu irig,
—Pʉchdeu wauju khĩirju simjo jopai waubá ajim.
Pari mʉ khapeen dʉi ãba thach kho narr khʉʉnau pod khaugbajierram,
jãgwiata irig mag sĩejim khai.
Ich chi Judaauta maar thumaam khʉʉn phatkhon dijã wai nʉrraajerr aawai maraun sĩita irig phiesta ee nem igjuuta per awaan mamkhĩir jaau simpii naajim;
wa magbam khai,
aphʉʉm khʉʉndamag khãijã ag eem deepi jaau sim khãijã anaajim.
Mag ichig pan ʉabapäaiwai,
auwia,
khopʉiwia,
warre oberbaadejim maar aigmua.
Maagwai ya edaar ajim.
Mag ya Judas oberbaadeewai Jesuu magjim marag:
—Ĩsta ya chadcha mʉch chi Emkhooi Iewaa jua theeg chirʉm thumaam khʉʉnau oogpam.
Maagwai jũrr mʉ gaaimua Ẽwandamau ich jua theegjã oopiegpamgui ajim.
Mʉch chi Emkhooi Iewaau Ẽwandam jua theeg mʉg oopi chirʉmjo,
ich Ẽwandamaujã ĩchab nau jopcha mʉ jua theeg oopijugui ajim.
Mag iekhamamua ich thõoju igwia,
—Chaaina,
mʉʉn sĩi khũchpaita pãar dʉi chirajugui ajim.
Mʉ petaawai parii pãrau mʉ jʉrju.
Pari na mʉchdeu judionaan chi thierrnaan dakhĩir iekha chirarrjo,
mʉʉgwaiwe chan pãar mʉ chiraimam aar pod barju khaba naawai
pãrag iek iiurta jaau pʉakhim.
Ma,
mʉgaugui ajim:
Jũrr agdaujo chikham kha khõsi abat.
Mua jãg pãach khõsi wai chitʉmjo,
pãraujã agjota pãach khapeen kha khõsi abat.
Magta pãrau chadcha agdaujo chikham kha khõsi amʉn,
thumaam khʉʉnau khaphʉ ajugui ajim,
chadcha pãar mʉ khapeenkha nʉm.
Mag i iekha opinaa Simón Pedroou irig,
—Señor,
¿pʉ jamag mamta mag sĩ?
ajim.
Magbaawai ich Jesuu irig,
—Ĩswe chan pod pʉ mʉ dʉi mabam;
pari okharta ich agjo pʉ mʉ ẽudee majugui ajim Pedroog.
Magbaawai deeu ich Pedrooupai irig,
—Señor,
pari ¿khan jãgwi ĩswe mʉ pʉ dʉi pod maju khaba chirʉ́?
ajim.
Pʉ gaaimuan thõju akhiinjã mʉʉn thõju chirʉmgui ajim.
Magbaawai Jesuu irig,
—¿Chadcha mʉ gaaimua pua ʉdʉraa pʉch thõopiju chirʉ́wi?
ajim.
Mʉ cha iekha chirʉm iekhau nau õrau pʉchig jeeuwai ãthãrr bĩeju nawe biek thãrjup pua amag bʉ̃ʉrjã mʉ khaugba chitʉm ajugui ajim.